**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ,**

**ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 4 Απριλίου 2017, ημέρα Τρίτη και ώρα 17.15΄, στην Αίθουσα **Γερουσίας**, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου αυτής, κυρίου Αντωνίου Συρίγου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εσωτερικών «Κύρωση του Πρωτοκόλλου Εφαρμογής μεταξύ της Κυβέρνησης της Ελληνικής Δημοκρατίας και της Κυβέρνησης της Ρωσικής Ομοσπονδίας σχετικά με την εφαρμογή της Συμφωνίας Επανεισδοχής μεταξύ της Ρωσικής Ομοσπονδίας και της Ευρωπαϊκής Κοινότητας της 25ης Μαΐου 2006».

Στη συνεδρίαση παρέστησαν ο Αναπληρωτής Υπουργός Εσωτερικών, κύριος Νικόλαος Τόσκας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αθανασίου Νάσος, Βάκη Φωτεινή, Γάκης Δημήτρης, Γκιόλας Γιάννης, Δέδες Γιάννης, Θελερίτη Μαρία, Κοζομπόλη Παναγιώτα, Λάππας Σπύρος, Μορφίδης Κώστας, Μπαλλής Συμεών, Πάλλης Γιώργος, Παπαηλιού Γεώργιος, Παπαφιλίππου Γιώργος, Παρασκευόπουλος Νικόλαος, Πρατσόλης Αναστάσιος, Σαρακιώτης Γιάννης, Σταμπουλή Αφροδίτη, Στέφος Γιάννης, Συρίγος Αντώνης, Τζαμακλής Χαρίλαος, Τσίρκας Βασίλης, Εμμανουηλίδης Δημήτριος, Χριστοδουλοπούλου Τασία, Ψυχογιός Γιώργος, Βλάσης Κωνσταντίνος, Βορίδης Μαυρουδής (Μάκης), Βούλτεψη Σοφία, Καραγκούνης Κωνσταντίνος, Κυριαζίδης Δημήτριος, Τζαβάρας Κωνσταντίνος, Παπαθεοδώρου Θεόδωρος, Γερμενής Γεώργιος, Παναγιώταρος Ηλίας, Λαγός Ιωάννης, Κατσίκης Κωνσταντίνος, Σαρίδης Ιωάννης, Δανέλλης Σπυρίδων, Καρράς Γεώργιος – Δημήτριος και Παναγούλης Ευστάθιος.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Επιτροπής, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εσωτερικών «Κύρωση του Πρωτοκόλλου Εφαρμογής μεταξύ της Κυβέρνησης της Ελληνικής Δημοκρατίας και της Κυβέρνησης της Ρωσικής Ομοσπονδίας σχετικά με την εφαρμογή της Συμφωνίας Επανεισδοχής μεταξύ της Ρωσικής Ομοσπονδίας και της Ευρωπαϊκής Κοινότητας της 25ης Μαΐου 2006».

Τον λόγο έχει ο κύριος Πάλλης.

ΓΕΩΡΓΙΟΣ ΠΑΛΛΗΣ (Εισηγητής του ΣΥΡΙΖΑ): Καταρχήν, θέλω να εκφράσω τα συλλυπητήριά μου στην Κυβέρνηση της Ομοσπονδίας της Ρωσίας και στο ρωσικό λαό και τον αποτροπιασμό μας για τη χθεσινή τρομοκρατική ενέργεια. Τυγχάνει σήμερα να κουβεντιάζουμε για μια Κύρωση Συμφωνίας με τη Ρωσική Ομοσπονδία και, επομένως, έχουμε ένα άλλο θλιβερό γεγονός.

Κυρίες και κύριοι συνάδελφοι, το υπό συζήτηση νομοσχέδιο εντάσσεται σε ένα ευρύτερο πλαίσιο συμφωνιών της Ε.Ε. με τρίτες χώρες, οι οποίες προβλέπουν εφαρμοστικά πρωτόκολλα προκειμένου αυτές να τεθούν σε ισχύ. Μετά, λοιπόν, τη Συμφωνία Επανεισδοχής μεταξύ της Ευρωπαϊκής Κοινότητας και της Ρωσικής Ομοσπονδίας την 25η Μαρτίου του 2006 και την έγκριση της με την Απόφαση 341/2007 του Ευρωπαϊκού Κοινοβουλίου του Συμβουλίου της Ε.Ε., την 19η Απριλίου του 2007, συνυπογράφηκε το Εφαρμοστικό Πρωτόκολλο μεταξύ Αθήνας και Μόσχας το 2012, το οποίο, πλέον, καλούμαστε, να επικυρώσουμε σήμερα.

Μέσα από τις Συμφωνίες και τα Εφαρμοστικά Πρωτόκολλα σχετικά με την επανεισδοχή πολιτών που δεν τηρούν τις προϋποθέσεις εισόδου και διαμονής σε κάποια χώρα, διασφαλίζεται η ισότιμη συνεργασία με αμοιβαίες υποχρεώσεις των χωρών, προκειμένου να επιτυγχάνεται η νόμιμη, δίκαιη και βιώσιμη επιστροφή των ανθρώπων αυτών. Θέλω να διευκρινίσω ότι με τον όρο επανεισδοχή αναφερόμαστε σε μια διαδικασία κατά την οποία ένα από τα δύο κράτη – στην προκειμένη περίπτωση είτε η Ελλάδα, είτε η Ρωσική Ομοσπονδία – αποδέχεται την αίτηση του αιτούντος κράτους και αναγνωρίζει ότι συγκεκριμένο άτομο που μπορεί να έχει την ιδιότητα του πολίτη ή πολίτη τρίτης χώρας ή απάτριδος, έχει εισέλθει παράνομα στο αιτών κράτος, ότι η παρουσία και η παραμονή του είναι παράτυπη και τελικά, επιτρέπει τη διέλευση, είτε την επανεισδοχή αυτού ανάλογα με την περίπτωση.

Ταυτόχρονα, καθορίζονται με λεπτομέρειες συγκεκριμένες επιχειρησιακές διαδικασίες. Για παράδειγμα, προβλέπονται και ορίζονται μια ταχεία και μια κανονική διαδικασία επανεισδοχής. Επίσης, συμφωνούνται και τεχνικά κριτήρια για κάθε επιμέρους διαδικασία. Περιγράφονται τα μέσα αναγνώρισης των προσώπων και τα μέσα απόδειξης ύπαρξης του τεκμηρίου της εισόδου στο έδαφος από τα εξωτερικά σύνορα.

Στο σημείο αυτό, θα ήθελα να διευκρινίσω ότι, από τις προτεινόμενες διατάξεις, προκαλείτε σε βάρος του κρατικού προϋπολογισμού ενδεχόμενη δαπάνη από την κάλυψη των εξόδων επανεισδοχής Ρώσων πολιτών, πολιτών τρίτων χωρών και απατρίδων, που συνίσταται στα εισιτήρια των εν λόγω προσώπων, την ημερήσια αποζημίωση και τα έξοδα διαμονής των προσώπων που τα συνοδεύουν από την Ελλάδα. Σε αντίθετη περίπτωση, οι δαπάνες για την επανεισδοχή προσώπων μετά από αίτημα της Ρωσικής Ομοσπονδίας βαρύνει τη Ρωσική Ομοσπονδία. Έκρινα σκόπιμη τη διευκρίνιση αυτή, διότι προέκυψε μια σύγχυση και μια ασυμβατότητα μεταξύ της έκθεσης του Γενικού Λογιστηρίου του Κράτους και της ειδικής έκθεσης των αρμόδιων Υπουργείων.

Επανερχόμενος στην αιτιολόγηση του σχεδίου νόμου, θα αναφέρω ότι παρόμοια πρωτόκολλα έχουν επικυρωθεί από το Ελληνικό Κοινοβούλιο στο παρελθόν, καθότι θεωρούνται απαραίτητα μέσα για την αποτελεσματική διαχείριση των μεταναστευτικών ρευμάτων στα κράτη - μέλη της Ε.Ε.. Οι Συμφωνίες Επανεισδοχής αντιμετωπίζονται από την Ε.Ε. ως προληπτικό μέτρο, ως αποτρεπτικό εργαλείο για τους παράτυπους μετανάστες και τους διακινητές, ως μέσο για την προστασία των θυμάτων του trafficking, ενώ συμβάλλουν και υποβοηθούν την εθελούσια επιστροφή τους.

Ιδιαίτερο ενδιαφέρον παρουσιάζουν οι ρήτρες για πολίτες τρίτων Χωρών, οι οποίες επιτρέπουν να υποβληθεί αίτηση επανεισδοχής για άτομα που δεν έχουν την ιθαγένεια κανενός από τα δύο Μέρη και τα οποία έχουν διέλθει από το έδαφος ενός εκ των Μερών. Με το συγκεκριμένο Πρωτόκολλο υλοποιούνται συμπράξεις μεταξύ χωρών καταγωγής, διέλευσης και προορισμού, στο πλαίσιο των κανόνων του Ευρωπαϊκού και Διεθνούς Δικαίου, με σεβασμό στα ανθρώπινα δικαιώματα και στα δικαιώματα των προσφύγων ειδικότερα. Εν κατακλείδι, λαμβάνοντας υπόψιν όλα όσα ανέφερα εισηγούμαι θετικά προς την ψήφιση του εν λόγω νομοσχεδίου.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Πιστεύω ότι απηχώντας τα συναισθήματα όλων μας, να εκφράσουμε και εμείς την οδύνη και τα συλλυπητήρια μας στο Ρωσικό λαό για το θλιβερό και αποτρόπαιο συμβάν.

Τον λόγο έχει η κυρία Βούλτεψη.

ΣΟΦΙΑ ΒΟΥΛΤΕΨΗ (Εισηγήτρια της ΝΔ): Θέλω και εγώ εκ μέρους της Κοινοβουλευτικής Ομάδας της Νέας Δημοκρατίας, να εκφράσω τη θλίψη μας και την συμπαράστασή μας προς το φίλο ρωσικό λαό. Καθώς και τον αποτροπιασμό μας για το τρομοκρατικό χτύπημα στην Αγία Πετρούπολη. Σήμερα, συζητούμε τη κύρωση Πρωτοκόλλου Εφαρμογής μεταξύ της Ελλάδας και της Ρωσίας. Κατ’ εφαρμογή της Συμφωνίας Επανεισδοχής μεταξύ της Ρωσίας και Ε.Ε. που χρονολογείται την 25ης Μαΐου 2006. Ο συνάδελφος ανέφερε τα σχετικά στοιχεία, όπως γνωρίζεται το Πρωτόκολλο υπογράφηκε στη Μόσχα, στις 18 Δεκεμβρίου του 2012, καθώς η Ελλάδα, εδώ και πάνω από 10 χρόνια, υπογράφει σε διμερές επίπεδο Πρωτόκολλα Επανεισδοχής με διάφορες χώρες ή κυρώνει τα σχετικά Πρωτόκολλα που υπογράφει η Ε.Ε. με τρίτες Χώρες, για την αντιμετώπιση του φαινομένου της παράνομης μετανάστευσης, το οποίο έχει σοβαρές κοινωνικοοικονομικές συνέπειες.

Βέβαια, πρέπει να πούμε ότι τα Πρωτόκολλα αυτά, πρέπει και να εφαρμόζονται και δεν έχουμε καλή εμπειρία από ανάλογα Πρωτόκολλα σε διμερές ή ευρωπαϊκό επίπεδο. Για παράδειγμα, μπορούμε να θυμηθούμε πολλά Πρωτόκολλα με την Τουρκία ή το Πακιστάν ενώ έχουν υπονομευθεί και από πολιτικές πρακτικές, διαμαρτυρίες και διάφορες αντιδράσεις. Θέλω επίσης, να σημειώσω ότι η Ελλάδα ήδη ως το 2009, στο πλαίσιο του Ευρωπαϊκού Συμφώνου για την Μετανάστευση και το Άσυλο, είχε ασκήσει πίεση προς την Ε.Ε. να συνάπτει η ίδια συμφωνίες επανεισδοχής μεταναστών με τρίτες Χώρες, καθώς η Ευρώπη καθυστερούσε τότε να χαράξει μια κοινή μεταναστευτική πολιτική. Αρκεί να σκεφτούμε πώς το πρώτο Πρωτόκολλο Επανεισδοχής με την Τουρκία, η Ελλάδα το υπέγραψε ήδη από το 2002, ακολούθησε ένα δεύτερο το 2010 και αυτό με την Ε.Ε. υπεγράφη μόλις το 2013, καθώς προηγούμενες απόπειρες δεν είχαν τελεσφορήσει.

Τον Ιανουάριο του 2013, η Ελλάδα προχώρησε στην επίσημη παρουσίαση του αναθεωρημένου σχεδίου δράσης για το άσυλο και την διαχείριση μετανάστευσης, με τη χώρα μας να πιέζει και πάλι για την εφαρμογή των Συμφωνιών Επανεισδοχής με τρίτες Χώρες. Το θέμα τότε, είχε απασχολήσει και το Συμβούλιο Κορυφής του Οκτωβρίου του 2013 όταν και πάλι η Ελλάδα ζήτησε την εφαρμογή των Πρωτοκόλλων που η ίδια η Ε.Ε. είχε συνάψει. Με λίγα λόγια, η μέχρι στιγμής πείρα έχει δείξει πως είναι ευκολότερη η υπογραφή και κύρωση των πρωτοκόλλων επανεισδοχής, παρά η εφαρμογή τους.

Βεβαίως, η Ν.Δ. συμφωνεί με την κύρωση του συγκεκριμένου Πρωτοκόλλου, το οποίο γνωρίζουμε ότι θα συζητηθεί στην Ολομέλεια την Πέμπτη. Ωστόσο, επειδή τον τελευταίο καιρό η Κυβέρνηση συνηθίζει να συνοδεύει τέτοιες κυρώσεις με τροπολογίες, που από μόνες τους αποτελούν ένα ολόκληρο νομοσχέδιο, κυρίως εκμεταλλευόμενοι το γεγονός ότι σε τέτοια νομοθετήματα λαμβάνουν το λόγο μόνο οι εισηγητές των κομμάτων που διαφωνούν, θα πω ότι επιφυλασσόμαστε να δώσουμε την τελική μας ψήφο στην Ολομέλεια, ελπίζοντας ότι δεν θα χρειαστεί να επιχειρηματολογήσουμε ούτε επ’ αυτού, ούτε επί άλλου ζητήματος, εκτός και αν ο Υπουργός μας διαβεβαιώσει από τώρα, προκαταβολικά, ότι δεν θα έρθουν τροπολογίες, πράγμα το οποίο δεν το ξέρετε. Αυτή τη στιγμή δεν υπάρχει, αλλά δεν ξέρουμε τι θα υπάρχει μέχρι την Πέμπτη, επομένως θα τα πούμε την Πέμπτη στην Ολομέλεια. Ευχαριστώ.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κύριος Παπαθεοδώρου.

ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Κύριε Υπουργέ, κυρίες και κύριοι συνάδελφοι, συζητάμε σήμερα, πράγματι, την «Κύρωση του Πρωτοκόλλου Εφαρμογής μεταξύ της Κυβέρνησης της Ελληνικής Δημοκρατίας και της Κυβέρνησης της Ρωσικής Ομοσπονδίας σχετικά με την εφαρμογή της Συμφωνίας Επανεισδοχής μεταξύ της Ρωσικής Ομοσπονδίας και της Ευρωπαϊκής Κοινότητας της 25ης Μαΐου 2006», το οποίο προσδιορίζει τις λεπτομέρειες εφαρμογής της Συμφωνίας που έχει ως στόχο την αποτροπή και την αντιμετώπιση της αντικανονικής μετανάστευσης.

Κύριε Υπουργέ, επί του περιεχομένου, πραγματικά, δεν έχουμε τίποτα να πούμε, παρά μόνο να δηλώσουμε, μαζί με τα συλλυπητήριά μας στο ρωσικό λαό, ότι είμαστε θετικοί.

Η σημερινή μας στάση θα είναι επιφυλακτική, όχι ότι δεν έχουμε εμπιστοσύνη σε αυτό το οποίο λέτε, αλλά γιατί υπάρχουν μια σειρά από γεγονότα, τα οποία θα θέλαμε να τα διαψεύσετε και να μην υπάρχει καμία τροπολογία και για μια φορά, να ψηφίσουμε μια κύρωση, η οποία δεν θα είναι τίποτε άλλο εκτός από την κύρωση την οποία συζητάμε.

Θα μου επιτρέψετε, όμως, να κάνω δύο παρατηρήσεις, οι οποίες είναι βασικές και είναι οι εξής:

Ας πούμε, ότι ξεπερνάμε το γεγονός, ότι μας προκαλεί απορία γιατί τώρα μια κύρωση, η οποία έρχεται πέντε και δέκα χρόνια μετά από την υπογραφή της, δηλαδή, 2007 και 2012, ενώ υπάρχουν άλλα ζητήματα, τα οποία θα μπορούσαν να αποτελέσουν αντικείμενο ενός διαλόγου στη Βουλή και ενός σχεδίου νόμου, αλλά και πάλι σας λέμε, ότι συμφωνούμε και ότι το περιεχόμενο δεν είναι προς συζήτηση.

Αυτό το οποίο, κύριε Υπουργέ, είναι προς συζήτηση σας ζητάμε να το αλλάξετε είναι η Αιτιολογική Έκθεση.

Αυτό το λέω, γιατί στην Αιτιολογική Έκθεση αναφέρεστε στα μεγάλα κύματα μεταναστευτικών ροών που πλήττουν τη χώρα.

Δεν καταλαβαίνουμε, καταρχάς, το επιχείρημα πως συνδέεται η Αιτιολογική Έκθεση με την κύρωση και πως η συγκεκριμένη κύρωση έρχεται είτε να αλλάξει είτε να αντιμετωπίσει τα προβλήματα των μεγάλων μεταναστευτικών ροών, που υπήρχαν την εποχή που συζητούσαμε τη συγκεκριμένη Συμφωνία, το 2007, αλλά πλέον δεν είναι το αντικείμενο της τρέχουσας μεταναστευτικής πολιτικής.

Αυτό, όμως, που θα θέλαμε, κύριε Υπουργέ, να εκλάβετε επισήμως ως αίτημα της Δημοκρατικής Συμπαράταξης είναι η αλλαγή της ορολογίας που χρησιμοποιείται στην Αιτιολογική Έκθεση μέχρι την Πέμπτη που θα έρθουμε να το ψηφίσουμε. Αναφέρεται στην Αιτιολογική Έκθεση ο όρος «παράνομη μετανάστευση» και «παράνομος μετανάστης».

Το λέω αυτό χωρίς καμία αντιπολιτευτική διάθεση, πολιτικά, επιστημονικά, κοινωνικά, αλλά και από την άποψη του Ευρωπαϊκού Δικαίου, ότι δεν υπάρχει ο όρος «παράνομος μετανάστης», δεν υπάρχει όρος «παράνομη μετανάστευση».

Η ευρωπαϊκή ορολογία είναι η «αντικανονική μετανάστευση», το γνωρίζουμε όλοι.

Στην Ελλάδα είχε επικρατήσει όρος «παράτυπη μετανάστευση», όπου δεν υπάρχει ούτε και αυτός. Είναι η «αντικανονική μετανάστευση» και μπορείτε να το μεταφράσετε από όλες τις γλώσσες.

Επομένως, σας το λέω γιατί το νομικό καθεστώς αλλοδαπών περιλαμβάνει διοικητικές ρυθμίσεις και ορισμένες, λίγες ποινικές, αλλά η φύση, η πράξη και το περιεχόμενο της μη κανονικής μετανάστευσης δεν μπορεί να ταυτίζεται σήμερα ούτε ιδεολογικά, αλλά ούτε και πολιτικά, ούτε στο μυαλό του νομοθέτη με την παραβατικότητα και με εγκληματικές συμπεριφορές, άλλο αν η συγκεκριμένη πράξη συνδυάζεται μετά με άλλου τύπου παραβατικές συμπεριφορές, αλλά από μόνη της δεν μπορεί να θεωρηθεί έγκλημα και δεν μπορούμε να δώσουμε αυτό το στίγμα.

Νομίζω ότι, πράγματι, αυτό το ρόλο επιτελεί και ο διάλογος στη συγκεκριμένη Επιτροπή και σας ζητάμε να αλλάξετε τον όρο στην Αιτιολογική Έκθεση την Πέμπτη και να μην υπάρξει αυτό το πρόβλημα.

Το δεύτερο είναι, ότι υπάρχουν στοιχεία που είδα στο διαδίκτυο, στον ιστότοπο της Αστυνομίας και θα τα αναφέρω παρακάτω, ότι, δηλαδή, ο αριθμός των συλλήψεων και των απελάσεων προς τη Ρωσική Ομοσπονδία είναι πραγματικά πάρα πολύ μικρός, ειδικά αν το συγκρίνουμε με άλλες χώρες, όπως το Πακιστάν και το Μπαγκλαντές.

Σας αναφέρω, ότι το 2014 έγιναν μόνο στην Ελλάδα 112 συλλήψεις, κυρίες και κύριοι συνάδελφοι, εκ των οποίων απελάθηκαν οι 75.

Το 2015 συνελήφθησαν 85 και απελάθηκαν 40, ενώ το πρώτο δεκάμηνο του 2016 έχουμε 19 συλλήψεις και 23 απελάσεις με αυτές, οι οποίες ήταν καθυστερούμενες.

Οι αντίστοιχοι αριθμοί για τη χώρα του Πακιστάν για το πρώτο 11μηνο του 2016, ανέρχονται σύμφωνα με τα στοιχεία της Αστυνομίας σε 12.707 συλληφθέντες και 1410 απελάσεις. Αν η κύρωση του Πρωτοκόλλου με την Ρωσική Ομοσπονδία είναι μια καθυστερημένη προτεραιότητα λόγω του αντικειμένου τους, πιστεύω, ότι ταυτόχρονα πρέπει να δούμε και τις υπόλοιπες Συμφωνίες οι οποίες βρίσκονται σε εκκρεμότητα, γιατί εκεί υπάρχει μεγάλος αριθμός μεταναστών που συλλαμβάνονται και κατόπιν απελαύνονται με τις γνωστές διαδικασίες.

Θα τελειώσω με το εξής. Νομίζω ότι θα πρέπει σε όλους μας να προκαλέσει εντύπωση η Έκθεση του Γενικού Λογιστηρίου του Κράτους για τις ενδεχόμενες δαπάνες, οι οποίες εκτιμάται ότι θα ανέλθουν στο ποσό των 12.500 €. Όσοι και εάν είναι οι 40 οι φετινοί εάν είναι, η απέλαση δεν μπορεί να ανταποκρίνεται και το καταλαβαίνετε, ότι δεν το λέω και πάλι για να ελέγξω, ενώ θα μπορούσα, αλλά λέω ότι υπάρχει μια λογική ανακολουθία.

Τα 12.000 € για αυτή τη Συμφωνία, όταν καταλαβαίνετε ότι δεν ανταποκρίνεται στον αριθμό των 40 απελαθέντων το πρώτο 10μηνο του 2016, εδώ, ή το Γενικό Λογιστήριο του Κράτους δεν υπολόγισε σωστά ή τα στοιχεία που δόθηκαν δεν ήταν επαρκή ή εν πάση περιπτώσει κάτι πρέπει να κάνουμε για να μην υπάρχει αυτή η ανακολουθία και αυτή η λογιστική προχειρότητα, σε σχέση με τον αριθμό των συλληφθέντων και των απελαθέντων.

Σε κάθε περίπτωση, εμείς ως προς το περιεχόμενο, δεσμευόμαστε ότι θα υπερψηφίσουμε, εφόσον δεν υπάρχει αυτή η σωρεία των τροπολογιών την Πέμπτη και σε κάθε άλλη περίπτωση, βεβαίως, καταλαβαίνετε ότι αυτές οι μικρές παρατηρήσεις που έκανα, μπορούν να αποτελέσουν και αντικείμενο μιας γόνιμης ανταλλαγής απόψεων, αλλά και αλλαγών που σας παρακαλώ να κάνετε τουλάχιστον στην Αιτιολογική Έκθεση, εάν όχι και στην Έκθεση του Γενικού Λογιστηρίου του Κράτους.

Σας ευχαριστώ πολύ, κύριε Πρόεδρε.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Παναγιώταρος.

ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής του Λαϊκού Συνδέσμου Χρυσή – Αυγή): Για την παρούσα Κύρωση, έχουμε τρία προγενέστερα στάδια. Η παρούσα Κύρωση, αναλύεται σε 3 ουσιαστικά στάδια. Πρώτον, έχουμε την Κύρωση που υπογράφει στις 25/5/2006, μεταξύ της Ελληνικής Δημοκρατίας και της Κυβέρνησης της Ρωσικής Ομοσπονδίας. Αυτήν, τέθηκε σε ισχύ μεταγενέστερα, με την απόφαση του Συμβουλίου 2007/341 της 19ης Απριλίου του 2007, για την σύναψη Συμφωνίας επανεισδοχής μεταξύ της Ευρωπαϊκής Κοινότητας και της Ρωσικής Ομοσπονδίας. Το εφαρμοστικό Πρωτόκολλο μεταξύ της Ελληνικής Κυβέρνησης και της Ρωσικής Ομοσπονδίας, υπεγράφη στις 18/12/2012.

Τι σημαίνει υποχρέωση επανεισδοχής: Ο όρος επανεισδοχή, είναι μεταφορά από το αιτών κράτος - μέλος και υποδοχή από το κράτος - μέλος στο οποίο υποβάλλεται η αίτηση προσώπων υπηκόων του κράτους - μέλους στο οποίο υποβάλλεται η αίτηση, υπηκόων τρίτων χωρών ή απάτριδων, για τους οποίους έχει καθοριστεί ότι έχουν εισέλθει παράνομα στο αιτών κράτος - μέλος ότι η παρουσία τους ήταν παράνομη ή η παραμονή τους παράτυπη.

Το κράτος που αιτείται, είναι αυτό που υποβάλλει την αίτηση επανεισδοχής. Το κράτος στο οποίο υποβάλλεται η αίτηση, είναι το κράτος στο οποίο απευθύνεται η αίτηση επανεισδοχής. Στην προκειμένη περίπτωση η Ρωσία, επανεισδέχεται, κατόπιν αιτήσεως κράτους-μέλους, κάθε πρόσωπο που δεν πληροί ή δεν πληροί πλέον τους όρους εισόδου και διαμονής υπό την προϋπόθεση ότι το πρόσωπο αυτό είναι Ρώσος υπήκοος.

Η απόδειξη της ιθαγένειας, μπορεί να καθοριστεί με την προσκόμιση ενός τουλάχιστον από τα έγγραφα που απαριθμούνται στο παράρτημα της Συμφωνίας, ακόμη και εάν έχει λήξει η ισχύς του.

Εάν δεν μπορεί να προσκομιστεί κανένα από τα έγγραφα αυτά που απαριθμούνται στο παράρτημα, η αρμόδια διπλωματική ή προξενική Αρχή της Ρωσίας ή του κράτους - μέλους, προβαίνει σε ακρόαση του προσώπου που πρέπει να επανεισδεχθούν εντός λογικής προθεσμίας, ώστε να καθοριστεί η ιθαγένειά του.

Από κει και πέρα, υπάρχουν τεχνικά θέματα, όπως, για το που και για το πώς γίνονται οι επανεισδοχές, για τα οποία έτσι και αλλιώς υπάρχουν και σε όλες τις κυρώσεις του ίδιου τύπου.

Στο σημείο αυτό, θα πρέπει να τονιστούν τα εξής. Είναι δεδομένο, ότι στηρίζουμε κάθε τι που συντελεί στην αντιμετώπιση της λαθρομετανάστευσης ή αλλιώς αντί-κανονικής μετανάστευσης, όπως ισχυρίζονται κάποιοι, όπου στην προκειμένη περίπτωση οι Συμφωνίες Επανεισδοχής. Όμως η αρχική Συμφωνία Επανεισδοχής είχε υπογραφεί το 2006, σε μια χρονική περίοδο, που υπήρχαν άλλα πραγματικά περιστατικά και δεδομένα, σε ό,τι αφορά την ροή λαθρομεταναστών από την Ρωσία προς την πατρίδα μας.

Θα παρατηρήσουμε ότι έρχεται αρκετά αργά για Κύρωση στην Ελληνική Βουλή, όπως και το ότι άργησε και η υπογραφή του Εφαρμοστικού Πρωτόκολλου. Στην παρούσα χρονική συγκυρία, μιλάμε για πολύ λίγα άτομα σαν λαθρομετανάστες επί ετήσιας βάσης, δεδομένης της αύξησης του βιοτικού επιπέδου στη Ρωσία και γενικότερα, λόγω αλλαγών πολλών δομών και καταστάσεων.

Υπάρχει ακόμη όμως «trafficking» ανθρώπων και από την Ρωσική Ομοσπονδία και από τις πρώην σοβιετικές δημοκρατίες. Δεν έχουμε ουσιαστικό πλέον, πρόβλημα με τη Ρωσία όσον αφορά ζητήματα λαθρομετανάστευσης όπως είχαμε δεκαετίες πριν. Κατά συνέπεια, η παρούσα Κύρωση του Πρωτοκόλλου εφαρμογής στην πράξη, πέραν του ότι κρίνεται θετικά θα πρέπει, ταυτόχρονα, να επισημανθεί ότι έρχεται χρονικά σε μια στιγμή που ουσιαστικά δεν έχει και κάποια ιδιαίτερη σημασία σε σχέση με το εάν υπογραφόταν νωρίτερα.

Την ίδια στιγμή, που έχουμε σοβαρότατα προβλήματα από χώρες όπου έχουμε πραγματικά πρόβλημα λαθρομετανάστευσης, όπως είναι η Τουρκία. Εδώ και 13 χρόνια η Ελλάδα αιτήθηκε την επανεισδοχή 137.722 λαθρομεταναστών και η Τουρκία παρέλαβε μόνο 3838. Πως οι Τουρκικές Αρχές «σφυρίζουν αδιάφορα» όταν πρέπει να τηρήσουν τις υποσχέσεις επαναπροώθησης παράτυπων, όπως λέτε, μεταναστών που έχουν υπογράψει με την Ελλάδα από το 2001 μέχρι και σήμερα. Είναι αλλεπάλληλα τα αιτήματα του νυν Υπουργού στον κ. Αβραμόπουλο, αλλά βλέπουμε ότι αποτελέσματα επί της ουσίας δεν υπάρχουν.

Τα πράγματα είναι ακόμη χειρότερα με μια άλλη χώρα, το Πακιστάν. Βλέπουμε, διαβάζουμε, αρνήθηκε το Ισλαμαμπάντ να δεχθεί επιστροφή μεταναστών από την Αθήνα. Η Κυβέρνηση «κρούει τον κώδωνα του κινδύνου» στην Ε.Ε., αλλά δυστυχώς, κανένας δεν κάνει τίποτα και οι περισσότεροι από τους ευρωπαίους εταίρους έχουν επαναπαυθεί στις Συμφωνίες «ΔΟΥΒΛΙΝΟ Ι» και «ΔΟΥΒΛΙΝΟ ΙΙ», όπου επί της ουσίας μας στέλνουν όλους τους παράτυπους μετανάστες από τις χώρες τους, θα τους στείλουν στην Ελλάδα, αφού έτσι προβλέπουν οι εν λόγω συμφωνίας.

Το ζητούμενο είναι ότι καλό είναι που έρχεται αυτή, επιτέλους, η συμφωνία με την Ρωσική Ομοσπονδία αλλά, υπάρχουν άλλα ζητήματα με άλλες χώρες τα οποία είναι πραγματικά πολύ πιο σημαντικά και πιο επείγοντα. Επιφυλασσόμεθα για την Ολομέλεια για το αν θα υπερψηφίσουμε ή όχι.

Ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Νάσος, Αραχωβίτης Σταύρος, Βάκη Φωτεινή, Γάκης Δημήτρης, Γκιόλας Γιάννης, Δέδες Γιάννης, Θελερίτη Μαρία, Κοζομπόλη Παναγιώτα, Λάππας Σπύρος, Μορφίδης Κώστας, Μπαλλής Συμεών, Πάλλης Γιώργος, Παπαηλιού Γεώργιος, Παπαφιλίππου Γιώργος, Παρασκευόπουλος Νικόλαος, Πρατσόλης Αναστάσιος, Σαρακιώτης Γιάννης, Σταματάκη Ελένη, Σταμπουλή Αφροδίτη, Στέφος Γιάννης, Συρίγος Αντώνης, Τζάκρη Θεοδώρα, Τζαμακλής Χαρίλαος, Τσίρκας Βασίλης, Εμμανουηλίδης Δημήτριος, Χριστοδουλοπούλου Τασία, Ψυχογιός Γιώργος, Βλάσης Κωνσταντίνος, Βορίδης Μαυρουδής (Μάκης), Βούλτεψη Σοφία, Γεωργαντάς Γεώργιος, Καραγκούνης Κωνσταντίνος, Καρασμάνης Γεώργιος, Κυριαζίδης Δημήτριος, Τζαβάρας Κωνσταντίνος, Φωτήλας Ιάσων, Χαρακόπουλος Μάξιμος, Γρηγοράκος Λεωνίδας, Παπαθεοδώρου Θεόδωρος, Γερμενής Γεώργιος, Παναγιώταρος Ηλίας, Λαγός Ιωάννης, Τάσσος Σταύρος, Δελής Ιωάννης, Κατσώτης Χρήστος, Κατσίκης Κωνσταντίνος, Σαρίδης Ιωάννης, Δανέλλης Σπυρίδων, Καρράς Γεώργιος – Δημήτριος και Παναγούλης Ευστάθιος.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Κατσώτης.

ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.): Γνωρίζετε ότι το Κ.Κ.Ε. έχει μια ριζικά διαφορετική στάση απέναντι στο μεταναστευτικό και προσφυγικό πρόβλημα. Θεωρούμε, ότι είναι ένα πρόβλημα καθαρά ταξικό οφείλεται σε συγκεκριμένες αιτίες και αφορά συνολικά την παγκόσμια εργατική τάξη.

Τους πρόσφυγες ή μετανάστες, τους δημιουργεί η Ε.Ε., το ΝΑΤΟ, οι Η.Π.Α., ιμπεριαλιστικές χώρες με τους ιμπεριαλιστικούς πολέμους που έκαναν και συνεχίζουν να κάνουν στο Αφγανιστάν, στο Ιράκ, στη Λιβύη, στη Συρία στη Γιουγκοσλαβία, στην Ουκρανία, στο Σουδάν, στη Σομαλία, στην Παλαιστίνη, αλλά και αλλού. Τους έδιωξε και τους βιώνει η μεγάλη φτώχεια, η εξαθλίωση που έχουν ρίξει τους εργαζόμενους οι ξένοι και ντόπιοι καπιταλιστές σε χώρες όπως το Μπαγκλαντές, το Πακιστάν, αλλά και σε άλλες χώρες της Αφρικής.

Τους πολέμους τους κάνουν για να ελέγξουν τον τεράστιο ενεργειακό πλούτο που υπάρχει σε αυτές τις χώρες, για να αποκτήσουν τον έλεγχο των «δρόμων» του πετρελαίου, του φυσικού αερίου και να μοιράσουν την περιοχή για να βγάλουν ακόμη περισσότερα κέρδη οι πολυεθνικές.

Άρα, λοιπόν αιτία της μετανάστευσης είναι η ίδια με την αιτία της προσφυγιάς και όπως και αν τους ονομάσουμε, κύριε Παπαθεοδώρου, είτε παράτυπους, είτε παράνομους κ.τ.λ., δεν αλλάζει η φύση του ζητήματος. Ο ίδιος που βομβαρδίζει, ο ίδιος φτιάχνει και τους δουλέμπορους, πνίγει τους πρόσφυγες στη θάλασσα, δημιουργεί τους ανέργους, μειώνει τα μεροκάματα, διακινεί τα ναρκωτικά, κάνει εμπόριο γυναικών, φτιάχνει τους βομβιστές και το όνομά του είναι καπιταλισμός.

Είναι γεγονός, ότι εμείς απευθυνόμαστε στους εργαζόμενους και τους λέμε ότι μόνο αυτοί μπορούν να μην επιτρέψουν, να μην αφήσουν έδαφος για το ρατσισμό, τον εθνικισμό για τον θρησκευτικό δηλητήριο που σκορπούν, να μην περάσει η ξενοφοβία. Οι καπιταλιστές των διαφόρων χωρών που προσπαθούν να διαχωρίσουν τους εργάτες συνεργάζονται μεταξύ τους για να τους εκμεταλλεύονται όλους πιο εύκολα.

 Η ουσία είναι ότι το Πρωτόκολλο αυτό, μεταξύ Ελλάδας και Ρωσίας που έρχεται για κύρωση, που υπογράφηκε το 2012 μεταξύ των αρμόδιων υπουργών Ελλάδας και Ρωσίας, εντάσσεται στο πλαίσιο Συμφωνίας Επανεισδοχής μεταξύ Ε.Ε. και Ρωσίας που υπογράφηκε το 2006.

Η Ε.Ε. έχει επιλέξει μεταξύ άλλων κατασταλτικών μέτρων και αυτόν τον τρόπο, δηλαδή, τη σύναψη Συμφωνιών Επανεισδοχής με πολλές χώρες για να περιορίσει τον αριθμό των μεταναστών που προέρχονται ή διέρχονται από το έδαφος αυτών των χωρών.

Οι Συμφωνίες αυτές αποτελούν την εφαρμογή της γενικότερης πολιτικής της επιλεκτικής μετανάστευσης που έχουν υιοθετήσει η Ε.Ε. και τα κράτη μέλη.

Δηλαδή, από το ένα μέρος προσέλκυση ενός ορισμένου αριθμού μεταναστών χρήσιμων για τους μονοπωλιακούς ομίλους και τις επιχειρήσεις - και είδαμε εδώ και είδαμε και με τη Γερμανία πόσους πρόσφυγες πήρε γιατί ήταν χρήσιμοι για αυτούς, π.χ. μέσω και της λεγόμενης μπλε κάρτας που τους προσλαμβάνουν νόμιμα με μικρότερους μισθούς και λιγότερα δικαιώματα από αυτά των ντόπιων εργαζομένων - και από το άλλο μέρος απελάσεις, επαναπροωθήσεις κ.λπ..

Για τους υπόλοιπους λεγόμενους παράνομους ή παράτυπους μετανάστες αυτή είναι η μοίρα τους. Εφαρμογή της επιλεκτικής μετανάστευσης είναι και η πολιτική των ελληνικών κυβερνήσεων. Να προσελκύουν στην Ελλάδα πλούσιους επενδυτές ακινήτων με αντάλλαγμα άδεια παραμονής πέντε ετών και χορήγηση ειδικής βίζας που τους δίνει ορισμένα δικαιώματα μετακίνησης στην Ε.Ε.. Έτσι δεν είναι;

Έτσι διαβάσαμε πρόσφατα ότι οι Ρώσοι επενδυτές είναι δεύτεροι μετά τους Κινέζους στην αγορά μεγάλων ή πολυτελών ακινήτων και έχουν δοθεί 348 τέτοιες χρυσές βίζες και άδειες παραμονής σε Ρώσους επενδυτές ακινήτων στην Ελλάδα.

Κύριοι, για να τελειώνω, το Κ.Κ.Ε. από θέση αρχής δεν ψηφίζει τέτοιου είδους συμφωνίες και πρωτόκολλα που εντάσσονται στη γενικότερη μεταναστευτική πολιτική της Ε.Ε. και των ελληνικών κυβερνήσεων. Αντίθετα, παλεύει έτσι ώστε κανείς μετανάστης, κανείς πρόσφυγας να μη διώκεται και δεν μπορεί οι Έλληνες εργαζόμενοι να δέχονται να φορτώνουν στους μετανάστες και στους πρόσφυγες τα προβλήματα του καπιταλισμού, που είναι η ανεργία, η φτώχεια, η άθλια κατάσταση που υπάρχει στην υγεία και στην παιδεία, η εγκληματικότητα, η πορνεία. Είπαμε ποια είναι η αιτία της και η μετανάστευση και η προσφυγιά θα εξαλειφθεί όταν εξαλειφθεί πράγματι και αυτή η μορφή οργάνωσης της οικονομίας και της κοινωνίας και αυτή η εκμετάλλευση, η βαρβαρότητα που λέγεται καπιταλισμός.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο Ειδικός Αγορητής των Ανεξαρτήτων Ελλήνων, κ. Κωνσταντίνος Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των Ανεξαρτήτων Ελλήνων): Κύριε Πρόεδρε, κύριε Υπουργέ, κυρίες και κύριοι συνάδελφοι, το υπό συζήτηση και εξέταση σχέδιο νόμου του Υπουργείου Εσωτερικών, αναφέρεται στην κύρωση συμφωνίας και κύρωση πρωτοκόλλου εφαρμογής μεταξύ της Ελληνικής Κυβέρνησης και της κυβέρνησης της Ρωσικής Ομοσπονδίας, σχετικά με την εφαρμογή της Συμφωνίας Επανεισδοχής μεταξύ της Ρωσικής Ομοσπονδίας και της Ευρωπαϊκής Κοινότητας της 25ης Μαΐου 2006.

Η Ελλάδα συνδέεται με τη Ρωσία με ισχυρούς ιστορικούς δεσμούς φιλίας που εδράζονται σε κοινές πνευματικές και πολιτιστικές αξίες. Λόγω της ισχυρής ιστορικής φιλίας και των βαθιά πολιτιστικών και θρησκευτικών δεσμών μεταξύ των δύο χωρών η Ελλάδα και η Ρωσία απολαμβάνουν, θα έλεγα, εξαιρετικές διπλωματικές σχέσεις τόσο σε διμερές όσο και σε ευρωπαϊκό επίπεδο. Οι κοινές ρίζες, οι κοινές αναφορές στα θεμέλια της πολιτιστικής και πνευματικής μας κληρονομιάς οικοδομούν την εγνωσμένη αναγνωρισιμότητα που έχει η χώρα μας στη συνείδηση του ρωσικού λαού.

Η διεύρυνση του μεταναστευτικού προβλήματος και της παράνομης κυρίως μετανάστευσης - παράνομης θα πούμε και εμείς, κύριε Πρόεδρε, διότι όταν εκείνοι οι οποίοι έρχονται στη χώρα μας, έρχονται με παράβαση του νόμου και πολλές φορές το μέτρο της απέλασης, όπως επιβάλλεται από τα πλημμελειοδικεία, αποτελεί μέτρο τιμωρητικό, αναφέρεται και σε παράβαση νόμου, άρα εμείς μιλάμε για παράνομη μετανάστευση - όπου επαναλαμβάνω, η διερεύνηση του μεταναστευτικού προβλήματος και η αναγκαιότητα αντιμετώπισης του, όχι πια σε εθνικό, αλλά σε ευρωπαϊκό επίπεδο, έγινε αντιληπτή από το σύνολο του ευρωπαϊκού πολιτικού κόσμου.

Η σύναψη Συμφωνιών Επανεισδοχής αποτελεί ένα από τα βασικά μέτρα διαχείρισης και αντιμετώπισης του φαινομένου της παράνομης μετανάστευσης. Επιπλέον, συνιστά αποτρεπτικό παράγοντα για τους παράνομους μετανάστες και τους διακινητές τους. Η αποτελεσματική εφαρμογή των Συμφωνιών Επανεισδοχής με τρίτες χώρες, μπορεί να αποφέρει απτά αποτελέσματα στη διασφάλιση των συμφερόντων της χώρας μας και στην ενίσχυση των συνεργασιών με τις χώρες αυτές.

Στο πλαίσιο αυτό, στις 19 Απριλίου του 2007 το Συμβούλιο της Ε.Ε. με την αριθ. 341/2007 απόφασή του, έθεσε σε ισχύ την Συμφωνία Επανεισδοχής, μεταξύ της Ευρωπαϊκής Ένωσης και της Ρωσικής Ομοσπονδίας. Το παρόν υπό κύρωση Εφαρμοστικό Πρωτόκολλο υπεγράφη στις 18 Δεκεμβρίου 2012 μεταξύ της χώρας μας και της Ρωσικής Ομοσπονδίας, και καθορίζει τις τεχνικές λεπτομέρειες εφαρμογής της Συμφωνίας του 2007.

Συγκεκριμένα, προσδιορίζονται οι αρχές στις οποίες ανατίθεται η αρμοδιότητα της εφαρμογής της συμφωνίας Επανεισδοχής. Προβλέπεται, η διαδικασία υποβολής των αιτήσεων Επανεισδοχής, οι χρονικές προθεσμίες, και ο τρόπος υποβολής τους. Καθορίζεται, ο τρόπος απόδειξης των στοιχείων του προσώπου για το οποίο αιτείται η Επανεισδοχή, καθώς και η δυνατότητα υποβολής αυτού σε συνέντευξη. Ορίζονται τα διεθνή σημεία διέλευσης των συνόρων, οι υπηρεσίες τις οποίες υποβάλλεται η αίτηση διέλευσης, ο χρόνος, ο τρόπος μεταφοράς του προσώπου και ενδεχόμενης συνοδείας αυτού.

Προβλέπεται, ο τρόπος υποβολής, και η έγκριση των δαπανών διέλευσης και Επανεισδοχής. Τέλος, με το άρθρο 11 προβλέπεται η έναρξη ισχύος του πρωτοκόλλου εφαρμογής. Κλείνοντας, οι Ανεξάρτητοι Έλληνες δεν θέτουμε προϋποθέσεις κύριε Πρόεδρε, για το αν θα ψηφίσουμε, ή θα καταψηφίσουμε το παρόν νομοσχέδιο, προϋποθέσεις για το κατά πόσο θα έχουμε τη δυνατότητα λόγου στην Ολομέλεια, ως συμφωνούντες και όχι ως αντιλέγοντες, διότι αυτό προβλέπει ο κώδικας, ούτε ως προϋπόθεση αν υπάρχουν τροπολογίες θα πούμε εκεί αν θα το ψηφίσουμε και θα επιφυλαχθούμε τώρα. Ξεκάθαρα, λοιπόν λέμε ότι υπερψηφίζουμε το παρόν νομοσχέδιο, διότι έτσι πιστεύουμε ότι επιτυγχάνεται η ορθή διαχείριση κατά το μέτρο του δυνατού της παράνομης μετανάστευσης. Ευχαριστώ.

ΑΝΤΩΝΙΟΣ ΣΥΡΙΓΟΣ(Πρόεδρος της Επιτροπής): Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ(Ειδικός Αγορητής της Ένωσης Κεντρώων): Κύριε Υπουργέ, κυρίες και κύριου βουλευτές, θα ήθελα και εγώ ξεκινώντας την εισήγησή μου να εκφράσω τα συλλυπητήρια του Προέδρου, και σύσσωμης της κοινοβουλευτικής ομάδας της Ένωσης Κεντρώων προς την κυβέρνηση της Ρωσικής Ομοσπονδίας, αλλά και την οδύνη και τον αποτροπιασμό μου για το άνανδρο, τυφλό τρομοκρατικό χτύπημα κατά της δημοκρατίας, της ελευθερίας και της ειρήνης που είχε σαν αποτέλεσμα τον θάνατο, και το βαρύτατο τραυματισμό πολιτών που έτυχε να πάρουν το λάθος βαγόνι στο μετρό στην Αγία Πετρούπολη, στην καρδιά της Ρωσίας. Η απάντηση των ελεύθερων δημοκρατικών λαών απέναντι σε αυτό το αποκρουστικό φαινόμενο δεν μπορεί να είναι άλλη από την βελτίωση της ποιότητας της μεταξύ τους συνεργασίας, με σκοπό όχι μόνο την πρόληψη και αποτροπή των τρομοκρατικών χτυπημάτων, αλλά και την εξάλειψη των γενεσιουργών αιτιών της τρομοκρατίας.

Το υπό συζήτηση Πρωτόκολλο Εφαρμογής, που συντάχτηκε βάσει των προβλεπόμενων στο άρθρο 20 της Συμφωνίας Επανεισδοχής, μεταξύ της Ρωσικής Ομοσπονδίας και της Ευρωπαϊκής Κοινότητας, η οποία υπεγράφη το 2006, πήρε την τελική του μορφή το 2012 και χρειάστηκε να περάσουν άλλα 5 χρόνια για να εισαχθεί σήμερα, τελικά προς κύρωση, από το Ελληνικό Κοινοβούλιο. Ανεξαρτήτως των όποιων καθυστερήσεων, και των πτυχών γραφειοκρατικών αγκυλώσεων, η αλήθεια παραμένει πως πρόκειται για μια πολύ σημαντική συμφωνία, η οποία ενδυναμώνει και αναβαθμίζει τη σχέση μεταξύ της Ευρώπης και της Ελλάδας με την Ομοσπονδία της Ρωσίας, σε μια περίοδο, που η προσφυγική και η μεταναστευτική κρίση κορυφώνονται, και η αποτελεσματική μεταξύ μας συνεργασία θα καθορίσει εν πολλοίς το αν θα διατηρηθεί ειρήνη στην Ευρώπη και το αν θα επιβληθεί η ειρήνη στις εμπόλεμες ζώνες εκτός Ευρώπης. Η διαχείριση του μεταναστευτικού και του προσφυγικού ζητήματος, όπως είχε και την ευκαιρία να μας εξηγήσει πρόσφατα και ο αρμόδιος Επίτροπος, ο κ. Αβραμόπουλος, μιλώντας μας εδώ σε αυτήν την αίθουσα για τη Λευκή Βίβλο και το μέλλον της Ευρώπης στην Επιτροπή Ευρωπαϊκών Υποθέσεων έχει εθνική, ευρωπαϊκή, αλλά και διεθνή διάσταση.

Και ως εκ τούτου μόνο μέσα από τις συνεργασίες των κρατικών δομών και των ιδιωτικών φορέων σε εθνικό επίπεδο της Ε.Ε. με τα κράτη – μέλη της σε ευρωπαϊκό επίπεδο και όλων των δημοκρατικών κυβερνήσεων σε διεθνές επίπεδο, μπορεί να επιτευχθεί το επιθυμητό αποτέλεσμα, δηλαδή, η διασφάλιση της τήρησης των κανόνων του διεθνούς δικαίου και των αρχών της αλληλεγγύης και του ανθρωπισμού με τρόπους που δεν εμποδίζουν την οικονομική δραστηριότητα και δεν δοκιμάζουν τις αντοχές της κοινωνικής συνοχής.

Κυρίες και κύριοι συνάδελφοι, με δεδομένο πως η Συμφωνία, όπως αυτή υπογράφηκε το 2006 και τέθηκε σε ισχύ τον Απρίλιο του 2007 με την Απόφαση 341, δημιουργεί σοβαρά προβλήματα στη δράση δουλεμπορικών κυκλωμάτων καθιστώντας ουσιαστικά ασύμφορη την εγκληματική τους συμπεριφορά και αναγνωρίζοντας ως πολύτιμη και απολύτως αναγκαία τη βοήθεια που μπορούν να προσφέρουν και θα λάβουν αντιστοίχως η Ρωσική Ομοσπονδία και η Ε.Ε., θα υπερψηφίσουμε την Κύρωση του Εφαρμοστικού της Πρωτοκόλλου, πιστεύοντας ότι έτσι βοηθάμε, στο να γίνει ένα ουσιαστικό βήμα προς την κατεύθυνση της συνολικής αντιμετώπισης της προσφυγικής κρίσης και των μεταναστευτικών ροών σε διεθνές επίπεδο.

Ελπίζουμε και από τη δική μας τη πλευρά, όπως ακούστηκε και από την πλευρά της Δημοκρατικής Συμπαράταξης, να μην έχουμε εκπλήξεις εκ νέου, να μην εφαρμοστεί ο κανόνας της Κυβέρνησης και στην παρούσα κύρωση με σωρείες τροπολογιών να έλθουν στην Ολομέλεια.

Είναι η δεύτερη φορά, που η Ένωση Κεντρώων υπερψηφίζει κύρωση, αλλά κρατάει τη συγκεκριμένη επιφύλαξη. Εύχομαι η Κυβέρνηση από τη δική της την πλευρά, να τηρήσει τους νόμους του «ορθώς νομοθετείν». Ευχαριστώ πολύ.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Πάντως αυτή τη στιγμή χωρίς να θεωρηθεί παρέκβαση, αυτό που έχουμε είναι η κύρωση. Επ’ αυτής θα κληθούμε να ψηφίσουμε.

Τον λόγο έχει ο Ειδικός Αγορητής του «Ποταμιού», κύριος Δανέλλης.

ΣΠΥΡΙΔΩΝ ΔΑΝΕΛΛΗΣ: Δεν νομίζω, ότι είναι σκόπιμο να επαναλάβω ο,τιδήποτε έχει ήδη ακουστεί για τη σύμβαση αυτή. Να επισημάνω μόνο ότι μετά την πολύχρονη καθυστέρηση, που ερχόμαστε να κυρώσουμε το Εφαρμοστικό Πρωτόκολλο, το πρόβλημα ευτυχώς έχει εκλείψει. Παρόλα αυτά, βεβαίως, καλό είναι, να κλείσουμε την εκκρεμότητα που έχουμε σε σχέση και με την κοινοτική μας υποχρέωση.

Το «Ποτάμι» όπως παγίως κάνει, υπερψηφίζει την κύρωση αυτού του Εφαρμοστικού Πρωτοκόλλου χωρίς να κρατάει καμία επιφύλαξη, όπως πάντα κάνουμε, και η τήρηση του Κανονισμού, είναι τήρηση του Κανονισμού.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τελείωσαν οι Εισηγητές και Ειδικοί Αγορητές.

Τον λόγο έχει ζητήσει ο συνάδελφος, κύριος Καρράς.

ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ: Πιστεύω, ότι θα είμαι συντομότερος κύριε Πρόεδρε, ευχαριστώ. Γιατί ζήτησα το λόγο. Πρώτα απ' όλα, να εκφράσω και από την πλευρά μου τη λύπη για τα αποτρόπαια γεγονότα χθες στο μέτρο της Αγίας Πετρούπολης. Είναι γεγονότα και είναι ενέργειες οι οποίες θα πρέπει να μην επαναλαμβάνονται, αλλά δυστυχώς αυτό προϋποθέτει, όχι μόνο μια καλή αστυνόμευση, μια ασφάλεια των χώρων αυτών, αλλά προϋποθέτει και μια σοβαρή προσπάθεια αντιμετωπίσεως της μεταναστευτικής πολιτικής.

Το φαινόμενο της μετανάστευσης είναι σύμφυτο με την ύπαρξη του ανθρώπου στη γη. Να μη θυμηθούμε στο παρελθόν τις μετακινήσεις ολόκληρων πληθυσμών για καλύτερες συνθήκες ζωής, για καλύτερα βοσκοτόπια, ή για καλύτερες περιοχές που θα τους διέτρεφαν.

Σήμερα όμως έχει πάρει μια διαφορετική διάσταση, η οποία έχει τη μορφή, είτε της προσφυγιάς ανάλογα με τις συνθήκες συγκρούσεων που δημιουργούνται στον κόσμο περιφερειακά ακόμα, ευτυχώς, είτε με τη μορφή μιας άκρατης μορφής φτώχειας, η οποία σε ορισμένους πληθυσμός τους αναγκάζει να μετακινηθούν.

Βεβαίως, η Ευρώπη αποτελεί πάντοτε έναν πόλο έλξης δυστυχισμένων ανθρώπων για το λόγο ότι μπορεί να δώσει την ελπίδα μιας καλύτερης ζωής. Λοιπόν, θεωρώ, υπό την έννοια αυτή ότι δεν αρκεί μόνο να σταθούμε και να μιλήσουμε για το εφαρμοστικό πρωτόκολλο της Συμφωνίας, το οποίο έρχεται προς κύρωση, αλλά πρέπει να δούμε και το εύρος λειτουργίας και της Συμφωνίας Επανεισδοχής μεταξύ Ρωσικής Ομοσπονδίας και Ευρωπαϊκής Κοινότητας. Κύριε Πρόεδρε, δεν ξεφεύγει αντικείμενο της θέσεως, διότι ο νόμος που εισάγει η Κυβέρνηση είναι εφαρμοστικός.

Θέλω, λοιπόν, να κάνω δύο σύντομα σχόλια. Αρχικά να πω ότι το κείμενο της Συμφωνίας είναι καλό και λιτό, εξετάζοντας το από πλευράς δυνατότητας εφαρμογής. Δεν είναι από εκείνα που μας έχει συνηθίσει πολλές φορές η διεθνής πρακτική με τους συμβιβασμούς μεταξύ αντιτιθεμένων συμφερόντων που δεν υπάρχει πολλές φορές η δυνατότητα περιγραφής το τι θέλουν οι πλευρές. Είναι πραγματικά ένα λιτό κείμενο. Το διάβασα και μπορώ να πω ότι είναι σαφές και μπορεί να εφαρμοστεί. Βεβαίως, ως προς την Ελλάδα δεν έχει ιδιαίτερη χρησιμότητα, διότι λόγω και της απομάκρυνσης από τα σύνορα με τη Ρωσική Ομοσπονδία νομίζω ότι δεν θα είναι κρίσιμο το ζήτημα της εφαρμογής. Όμως είναι στα πλαίσια ευρωπαϊκής υποχρέωσης.

Ένα ακόμα σχόλια μου αφορά τον τρόπο τον οποίο αντιμετωπίζεται ιδιαίτερα το ζήτημα της διέλευσης μεταξύ της Ρωσικής Ομοσπονδίας με προορισμό άλλες χώρες ή αντίστροφα προς την Ευρώπη που έχει ιδιαίτερη χρησιμότητα στις σημερινές συνθήκες είτε θέλουμε να κάνουμε πρόβλεψη είτε δεν θέλουμε και φοβούμαι προσωπικά ότι στο μέλλον θα έχουμε μια αύξηση των ροών. Δεν αναφέρομαι στις ροές εκείνες που έρχονται από τη Μέση Ανατολή, αλλά αναφέρομαι στις μετακινήσεις που, ήδη, έχουν παρατηρηθεί μέσω Ρωσικής Ομοσπονδίας, πληθυσμών ή έστω και μεμονωμένων από χώρες που από άλλες δεν μπορούν να παραβιαστούν τα σύνορα. Νομίζω, λοιπόν, ότι η Συμφωνία θα λειτουργήσει προς την κατεύθυνση των άλλων χωρών και εμείς δεν μπορούμε παρά να την κυρώσουμε με την μορφή του Εφαρμοστικού Πρωτοκόλλου, διότι δεν μπορούμε να παραμελούμε διεθνείς υποχρεώσεις μας.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Εδώ ολοκληρώθηκε η συζήτηση επί του σχεδίου νόμου. Ως συνάγεται από τις τοποθετήσεις των Εισηγητών και των Ειδικών Αγορητών των κομμάτων, το σχέδιο νόμου του Υπουργείου Εσωτερικών «Κύρωση του Πρωτοκόλλου Εφαρμογής μεταξύ της Κυβέρνησης της Ελληνικής Δημοκρατίας και της Κυβέρνησης της Ρωσικής Ομοσπονδίας σχετικά με την εφαρμογή της Συμφωνίας Επανεισδοχής μεταξύ της Ρωσικής Ομοσπονδίας και της Ευρωπαϊκής Κοινότητας της 25ης Μαΐου 2006» γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αραχωβίτης Σταύρος, Βάκη Φωτεινή, Γκιόλας Γιάννης, Δέδες Γιάννης, Θελερίτη Μαρία, Κοζομπόλη Παναγιώτα, Λάππας Σπύρος, Μορφίδης Κώστας, Μπαλλής Συμεών, Πάλλης Γιώργος, Παπαηλιού Γεώργιος, Παπαφιλίππου Γιώργος, Παρασκευόπουλος Νικόλαος, Πρατσόλης Αναστάσιος, Σαρακιώτης Γιάννης, Σταματάκη Ελένη, Σταμπουλή Αφροδίτη, Συρίγος Αντώνης, Τζάκρη Θεοδώρα, Τζαμακλής Χαρίλαος, Χριστοδουλοπούλου Τασία, Ψυχογιός Γιώργος, Βλάσης Κωνσταντίνος, Βούλτεψη Σοφία, Γεωργαντάς Γεώργιος, Καρασμάνης Γεώργιος, Κυριαζίδης Δημήτριος, Φωτήλας Ιάσων, Χαρακόπουλος Μάξιμος, Παπαθεοδώρου Θεόδωρος, Τάσσος Σταύρος, Δελής Ιωάννης, Κατσώτης Χρήστος, Κατσίκης Κωνσταντίνος, Σαρίδης Ιωάννης, Δανέλλης Σπυρίδων και Καρράς Γεώργιος – Δημήτριος.

Τέλος και περί ώρα 18.00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΑΝΤΩΝΙΟΣ ΣΥΡΙΓΟΣ ΚΩΣΤΑΣ ΜΟΡΦΙΔΗΣ**